Na etlike traumatiese gebeure wat in die skrywer se lewe ingegryp het, het sy afstand nodig gehad. Wat aanvanklik vir ’n ‘jong’, Afrikaanssprekende middeljarige vrou net ’n avontuur moes wees, het ’n lewensreis in die Verre Vreemde geword.
Sy het midde-in die vloede daar aangekom en het die eerste week ’n onderwys-seminaar bygewoon, waarna sy, as gevolg van die oorstromings, vir twee maande moes ‘rondhang’ voordat sy kon begin skoolhou.
In die e-posse deel sy haar persoonlike, kulturele en kulinêre ervarings. Sy skryf oor die hoogte- en laagtepunte – die positiewe, die humor en geestelike verdieping – wat sy in, soos haar dogter gesê het, die “regte Thailand” ervaar het.
Sy het in Bangkok en Hua Hin gebly, in Villages in die Noord-Ooste van Thailand skoolgehou, Summer Camps buite Pattaya gedoen, ’n draai by ’n kindergarten skool in Chonburi gemaak en op ’n koraal-eiland gaan uitspan. Sy het ook op ‘visa-runs’ Laos toe gegaan.